Ștefan Mușoiu, candidat PSD la Parlamentul European, a explicat, la emisiunea electorală DC Votez, cât de benefici au fost banii europeni pentru dezvoltarea economică a României și pentru reducerea decalajelor dintre țara noastră și vestul continentului.
„România va mai beneficia mulți ani de fonduri europene. Dacă ne raportăm la anul aderării României la Uniunea Europeană, comparativ cu anul 2024, pot spune că PIB-ul țării a crescut de trei ori, iar economia în aceeași măsură.
Dacă facem o simplă comparație cu Serbia, al cărei PIB a crescut cu doar 50% în toți acești ani, adică de la 47 miliarde de dolari a ajuns la șaizeci și ceva, vedem ce înseamnă beneficiile Uniunii Europene asupra dezvoltării economiei și societății în ansamblu a unui stata care beneficiază de acest sprijin.
România, în ultimii 17 ani, a beneficiat de 60 de miliarde de euro. Este un beneficiu net al României, iar mai departe, prin programele operaționale, regionale, prin Programul național de Redresare și Reziliență, România beneficiază de sprijin financiar care are menirea de a reduce aceste decalaje dintre Vest și Est, despre care tot vorbim și care, din păcate, ca urmare a provocărilor traversate în ultimii ani, au fost ușor accentuate în anumite zone.“, a spus Ștefan Mușoiu, candidatul PSD la Parlamentul European.
România, în fața noilor provocări
„La acest moment ne confruntăm cu provocări dincolo de pandemia care a lăsat urme economice și sociale. Războiul din Ucraina a generat o criză energetică și o creștere a prețurilor care pune în continuare presiune pe Europa, pe coeziunea Uniunii Europene și bineînțeles pe nivelul de trai al cetățenilor atât din România, cât și din restul Uniunii Europene.
Consider că apartenența noastră la Uniunea Europeană și fondurile europene de care urmează să beneficiem, dar nu numai, iar aici mă refer și la nivelul de securitate crescută de care avem parte pe Flancul Estic, au menirea de a contribui la dezvoltarea economică și socială a României, dar în același timp trebuie să punem în continuare accent pe dezvoltarea comunităților locale. Noi, ca europarlamentari, trebuie să milităm pentru creșterea fondurilor de coeziune și pentru subvențiile agricultorilor, care încă nu sunt aliniate la același nivel cu cele din Vest“, a mai zis Ștefan Mușoiu.
Partidul Social Democrat - Alianta PSD-PNL CMF 41240002.
Fiți la curent cu ultimele noutăți. Urmăriți DCNews și pe Google News